b"\n_START_ARTICLE_\nEsperanto\n_START_SECTION_\nKasaysayan\n_START_PARAGRAPH_\nAng Esperanto ay nilikha ni Dr. Ludwig Lazarus Zamenhof, isang optalmologong Hudyong mula sa Biyalistok na bahagi ng d\xc3\xa1ting Imperyong Ruso, noong mga ta\xc3\xb3ng 1870 hanggang 1880. Ayon sa kaniya, ginawa niya ang wikang ito upang palaganapin ang pagkakaisa ng bawat tao sa iba't ibang bansa._NEWLINE_Matapos ang sampung ta\xc3\xb3ng pagsisikap na mabuo ang wika, isalin ang ilang mga akda at literatura sa Esperanto, at gumawa ng mga orihinal na tula at kuwento sa wikang ito, nailimbag ang unang aklat tungkol sa balirala ng Esperanto na pinamagatang Unua Libro noong Hulyo 1887. Tumaas ang b\xc3\xadlang ng mga tagapagsalita nito sa loob l\xc3\xa1mang ng ilang dekada, una'y mula sa Imperyong Ruso at Silangang Europa, matapos ay sa Kanlurang Europa, Amerika, Tsina at Hapon._NEWLINE_Ang pinili l\xc3\xa1mang na pangalan ni Zamenhof para sa wikang ito ay La Internacia Lingvo na nangangahulugang Pandaigdig na Wika.\n_START_SECTION_\nKatayuan\n_START_PARAGRAPH_\nHanggang sa kasalukuyan, wala pang bansang nagtuturing sa Esperanto b\xc3\xadlang ikalawang wika nito. Subalit, nagkaroon ng mga balak sa simula ng ika-20 siglo na gawing unang estado ng Esperanto ang Neutral Moresnet sa mundo. Iminungkahi rin ni Qian Xuantong, isang lingguwistikong Intsik, na ipalit ang Esperanto sa Wikang Tsino b\xc3\xadlang ikalawang wika ng Tsina. Bukod dito, idineklara ng nagsariling estado ng Republika ng Rose Island ang Esperanto b\xc3\xadlang opisyal na wika nito noong 1968."